Guido, Dei gratia Senonensis archiepiscopus. Omnibus ad quos littere presentes pervenerint, in Domino salutem. Equum est et rationi consentaneum ut que pia intentione gesta sunt et stabilita, ita commendantur memorie, ut ad perpetuam posterorum fidelium noticiam valeant pervenire. Eapropter notum fieri volumus universis, presentibus pariter et futuris, quod, in presentia nostra constituti, homines de parrochia Naalliaci, et dilecti filii nostri Senonenses leprosi, has inter se habuerunt ad invicem pactiones: Memorati siquidem leprosi parrochianos Naalliaci, homines et feminas, quotquot in eadem parrochia commorantes lepra infici acciderit, in domo sua et conventu tenebuntur recipere sub hac quidem forma: si dives fuerit persona in jamdicta parrochia lepra infirmata, veste competenti et lecto furnito munita, a leprosis recipietur, quibus et debitam exhibebit procurationem; et insuper benefaciat de suo domui eorumdem leprosorum, ad considerationem presbiteri et maioris Naalliaci, et duorum vel trium proborum hominum de eadem parrochia quos presbiter et maior ad hoc ordinandum secum advocare voluerint. Si autem persona ad leprosos dicte egritudinis occasione transitura in tanta paupertate fuerit oppressa ut nec vestimentum idoneum, nec cetera sibi necessaria de suo comparare possit, prescripte ville parrochiani et vestem competentem et lectum furnitum de suo tenebuntur emere, et procurationem leprosis debitam, die qua recipietur, usque ad summam viginti solidorum persolvere. Ad hec concesserunt parrochiani Naalliaci supradictis leprosis quod ipsi de quolibet foco illius parrochie, singulis annis, in dominica Palmarum unum denarium habebunt. Verumtamen si alicujus eorum ita evidens fuerit paupertas quod denarium solvere non possit, inde quitabitur. Sciendum etiam quod leprosi sine contradictione questam suam habebunt annuatim in ecclesia Naalliaci, quinquies in anno: videlicet in Natali Domini, in Pascha, in festo Pentecostis, in festo apostolorum Petri et Pauli et in festo Omnium-Sanctorum; et in his diebus beneficia sibi exhibita gratanter accipient, exclusa omni violentia. Item cum quispiam parrochianus Naalliaci suum faciet testamentum ut de sua facultate benefaciat domui leprosorum, sine coactione a suo sacerdote persuadebitur; et si quid illi legaverit domui eidem, in integrum persolvetur. Ut igitur hec omnia inconcusse stabilitatis perpetuum robur obtineant, presentem cartam notari fecimus et sigilli nostri auctoritate muniri. Actum, anno incarnati Verbi Mº Cº XCº tercio. Datum per manum magistri Petri, cancellarii nostri: